## Odluka o gradskim porezima i prirezu poreza na dohodak Grada Vinkovaca

### NN 81/2005 (5.7.2005.), Odluka o gradskim porezima i prirezu poreza na dohodak Grada Vinkovaca

# GRAD VINKOVCI

**1571**

Gradsko vijeće Grada Vinkovaca na svojoj 3.
sjednici održanoj  29. lipnja 2005. god., temeljem članka 30. Zakona o
financiranju jedinica lokalne i područne (regionalne) samouprave (»Narodne
novine« br. 117/93., 69/97., 33/00., 73/00., 127/00.,
59/01., 107/01., 117/01., 150/02. i 147/03.), članka 18. i 51. Statuta Grada
Vinkovaca (»Službeni glasnik Grada Vinkovaca« br.
10/01. – pročišćeni tekst i 6/03.) i članka 30. Poslovnika Gradskog vijeća
Grada Vinkovaca (»Službeni glasnik Grada Vinkovaca« br.
10/01. – pročišćeni tekst) donosi

## ODLUKU

### O GRADSKIM POREZIMA I PRIREZU POREZA NA DOHODAK

I. OPĆA ODREDBA

Članak 1.

Ovom se odlukom utvrđuju stope, visina te način
obračuna i plaćanja gradskih poreza i prireza na dohodak što su vlastiti izvori
prihoda Grada Vinkovaca.

II. VRSTE POREZA

Članak 2.

Gradu Vinkovcima pripadaju sljedeći gradski
porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv,

5. porez na neobrađeno obradivo poljoprivredno
zemljište,

6. porez na nekorištene poduzetničke nekretnine,

7. porez na neizgrađeno građevno zemljište,

8. porez na korištenje javnih površina.

*Prirez porezu na dohodak*

Članak 3.

Prirez porezu na dohodak plaća se na porez na
dohodak od nesamostalnog rada, porez na dohodak od samostalne djelatnosti,
porez na dohodak od imovine i imovinskih prava i porez na dohodak od kapitala.

Članak 4.

Vrste poreza na dohodak, obračun, način i rokovi
plaćanja poreza na dohodak i oslobađanja plaćanja poreza na dohodak propisani
su Zakonom o porezu na dohodak i primjenjuju se pri utvrđivanju prireza porezu
na dohodak.

Članak 5.

Obveznik prireza porezu na dohodak je fizička
osoba koja ostvaruje dohodak u Republici Hrvatskoj, a obveznik je poreza na
dohodak prema Zakonu o porezu na dohodak.

Osnovica prireza porezu na dohodak je porez na
dohodak.

Članak 6.

Prirez porezu na dohodak plaća se po stopi od
10%.

Članak 7.

Podaci o obračunatom i uplaćenom prirezu poreza
na dohodak na plaće, mirovine i druge dohotke od nesamostalnog rada unose se u
karticu poreza na dohodak od nesamostalnog rada.

Članak 8.

Prirez porezu na dohodak od nesamostalnog rada
uplaćuje se u korist Proračuna Grada Vinkovaca.

Članak 9.

Prirez porezu na dohodak utvrđuje se prema
prebivalištu obveznika u slučajevima kada se rješenje donosi.

*Porez na potrošnju*

Članak 10.

Porez na potrošnju alkoholnih i bezalkoholnih
pića i piva plaća se po stopi od 3%.

Članak 11.

Bezalkoholnim pićima u smislu članka 10. ove
Odluke, smatraju se prirodni voćni sokovi (juice) kao
i sva osvježavajuća gazirana bezalkoholna pića te mineralne i gazirane vode,
osim kave i čaja.

Članak 12.

Osnovicu poreza na potrošnju iz članka 10. ove
Odluke čini prodajna cijena pića koja se proda u ugostiteljskim objektima bez
poreza na dodanu vrijednost.

Članak 13.

Porez na potrošnju alkoholnih i bezalkoholnih
pića i piva obveznik poreza obračunava i plaća do 15. u mjesecu za prethodni
mjesec, na način propisan Zakonom o porezu na dodanu vrijednost.

Obračunati porez iskazuje se u evidencijama
propisanim za obračun poreza na dodanu vrijednost.

*Porez na kuće za odmor*

Članak 14.

Porez na kuće za odmor plaća se 10,00 kn/m2 korisne površine kuće za odmor.

*Porez na tvrtku odnosno
naziv*

Članak 15.

Porez na tvrtku, odnosno naziv, plaćaju
godišnje, pravne i fizičke osobe koje su obveznici poreza na dobit ili poreza
na dohodak i registrirane su za obavljanje djelatnosti u sljedećim iznosima:

|  |  |  |
| --- | --- | --- |
| 1. | Pravne osobe s područja industrije, poljoprivrede i šumarstva | 2.000,00 kn |
| 2. | Pravne osobe s područja financija i osiguranja | 2.000,00 kn |
| 3. | Pravne osobe koje obavljaju djelatnost s područja graditeljstva, instalacijskih radova | 1.500,00 kn |
| 4. | Pružanje savjeta o računalnoj opremi, programskoj opremi, obrada podataka, ostale srodne računalne aktivnosti, računovodstveni i revizorski poslovi, savjetovanje u vezi s poslovanjem, arhitektonske i inženjerske djelatnosti | 1.500,00 kn |
| 5. | Pravne osobe s područja ugostiteljstva i turizma:  a) hoteli  b) ugostiteljska poduzeća za svaku poslovnu jedinicu (restorane, gostionice, barove, buffete, kavane, krčme, konobe i druge objekte u kojima se toče alkoholna pića, igračnice, automatklubove  c) turistička poduzeća  d) prenoćišta, ugostiteljske jedinice otvorenog tipa pri pravnim osobama ako se u njima toče alkoholna pića, mliječni i dijetalni restorani sa samoposluživanjem | 2.000,00 kn  1.300,00 kn        1.300,00 kn  1.300,00 kn |
| 6. | Poduzeća stambene i komunalne djelatnosti | 1.500,00 kn |
| 7. | Stovarišta i skladišta svih pravnih osoba | 1.200,00 kn |
| 8. | Agencija za promet nekretninama | 1.200,00 kn |
| 9. | Prijevoz robe cestom i vozačke škole | 1.100,00 kn |
| 10. | Putničke i ostale agencije prometa | 1.100,00 kn |
| 11. | Proizvodnja odjeće | 800,00 kn |
| 12. | Pravne osobe koje obavljaju promet roba i usluga s područja trgovine:  a) za reklamu, propagandu, oglašavanje, marketing i dekoraciju – trgovačka poduzeća, robne kuće, predstavništva inozemnih i domaćih tvrtki, poduzeća za kontrolu kvalitete i kvantitete roba, poduzeća koja obavljaju promet roba i usluga s inozemstvom i poslovna udruženja  b) za promet neprehrambenim proizvodima i poduzeća koja trgovačku djelatnost obavljaju u kioscima, pokrovima, paviljonima i pokretnim prodavaonicama | 800,00 kn                 400,00 kn |
| 13. | Pravne osobe koje obavljaju obrtničku djelat­nost | 800,00 kn |
| 14. | Druge pravne osobe | 800,00 kn |
| 15. | Fizičke osobe koje obavljaju samostalne djelatnosti:  a) samostalni ugostitelji  b) trgovačke radnje  c) zabavne radnje  d) proizvodnja kruha i peciva  e) proizvodnja nakita  f) – elektroinstalacijski radovi  – instalacija za vodu, plin i grijanje  – soboslikarski, staklarski i fasaderski radovi  – održavanje i popravak motornih vozila  g) proizvodne i uslužne djelatnosti  h) fizičke osobe s područja građevinarstva  i) trgovina na malo na štandovima i tržnici  j) cestovni prijevoz  k) agencije za promet nekretnina  l) obrada podataka, pravni poslovi, računovodstveni i revizorski poslovi  – pravni poslovi  – revizorski poslovi  – računovodstveni poslovi i obrada podataka  m) fotografske djelatnosti  n) djelatnosti vozačke škole  o) djelatnosti medicinske prakse  p) djelatnosti stomatološke prakse  r) frizerski saloni  s) cvjećarnice  š) drugi  u) tradicijski i umjetnički obrt (bačvar, klobučar, remenar, svijećar, medičar, izrada suvenira na tradicionalni način) | 1.300,00 kn  800,00 kn  1.300,00 kn  800,00 kn  1.100,00 kn  800,00 kn           500,00 kn  1.000,00 kn  400,00 kn  800,00 kn  1.200,00 kn        2.000,00 kn  1.500,00 kn  1.000,00 kn  800,00 kn  1.100,00 kn  1.100,00 kn  1.500,00 kn  700,00 kn  800,00 kn  800,00 kn        0,00 |

Ako je na istom objektu istaknuto više tvrtki, odnosno
naziva iste pravne i fizičke osobe, plaća se samo jedan spomenuti iznos poreza.

Ako
postoji više vlasnika obrtničke radnje ili poduzeća, plaća se samo jedan porez.
Poslovne jedinice u sastavu pravne i fizičke osobe (prodavaonice, pogoni i
radionice) plaćaju 50% propisanog poreza na tvrtku, odnosno naziv, ako stavkom
1. ovog članka nije drukčije određeno.

Članak 16.

Svi
obveznici poreza na tvrtku, odnosno naziv, koji će se osnovati nakon stupanja
na snagu ove Odluke oslobađaju se plaćanja poreza na tvrtku:

–
za prvu godinu u iznosu od 100%,

–
za drugu godinu u iznosu od 75% i

–
za treću godinu u iznosu od 50%.

Članak 17.

Tvrtkom, odnosno nazivom u smislu članka 15. ove
Odluke, smatra se ime pravne i fizičke osobe pod kojim poduzeće ili radnja
posluje, osim natpisa na klupama, stolovima i otvorenim prodajnim mjestima na
tržnici na kojima se prodaju živežne namirnice, natpisa što ih građevinska
poduzeća ističu na gradilištu, te naziva poslovnih jedinica koje ne posluju s
trećim osobama.

Članak 18.

Porez na tvrtku, odnosno naziv, plaća se u roku
15 dana od dana dostave rješenja kojim je porez na tvrtku, odnosno naziv
utvrđen.

Ako se tvrtka upiše u registar tijekom godine,
plaća se razmjerni dio poreza na tvrtku, odnosno naziv, iz članka 15. ove
Odluke.

Članak 19.

Obveznik poreza na tvrtku, odnosno naziv, dužan
je tvrtku, odnosno naziv, promjenu imena tvrtke, odnosno naziva i svaku drugu
promjenu što utječe na visinu poreza prijaviti nadležnom poreznom tijelu u roku
15 dana od upisa u registar, odnosno od nastale promjene.

*Porez na neobrađeno
obradivo poljoprivredno zemljište*

Članak 20.

Porez na neobrađeno obradivo poljoprivredno
zemljište plaćaju vlasnici ili zakupci toga zemljišta, ako zemljište ne
obrađuju godinu dana.

Pod neobrađenim obradivim poljoprivrednim
zemljištem iz stavka 1. ovog članka smatra se zemljište koje se po svojoj
veličini, klasi i kulturi može obrađivati i privesti poljoprivrednoj
proizvodnji, ali ga ne obrađuju vlasnici ili zakupci tog zemljišta.

Članak 21.

Osnovica za obračun je površina neobrađenoga
obradivoga poljoprivrednog zemljišta izražena u hektarima.

Članak 22.

Porez na neobrađeno obradivo poljoprivredno
zemljište plaća se u visini kako slijedi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**klasa                 I
II         III              IV**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– na oranice
500,00    400,00      300,00      200,00
kn/ha god.

– na povrtnjake
800,00    600,00      400,00      200,00
kn/ha god.

– na voćnjake           1.000,00    800,00      600,00      400,00 kn/ha god.

– na vinograde          1.000,00    800,00      600,00      400,00 kn/ha god.

– na livade
250,00    200,00      150,00      100,00
kn/ha god.

Članak 23.

Porez na neobrađeno obradivo poljoprivredno
zemljište ne plaća se na zemljište koje je povjereno na privremeno upravljanje
gradu.

Članak 24.

Porez na neobrađeno obradivo poljoprivredno
zemljište ne plaćaju:

– vlasnici zemljišta stariji od 65 godina
muškarci i 60 godina žene,

– invalidi s invaliditetom 50% i više.

Članak 25.

Obveznici poreza na neobrađeno obradivo
poljoprivredno zemljište moraju nadležnom poreznom tijelu dostaviti podatke o
mjestu, veličini, klasi i kulturi zemljišta koje se ne obrađuje.

Podatke iz stavka 1. ovog članka treba dostaviti
do 31. ožujka godine za koju se utvrđuje porez.

Porez na neobrađeno obradivo poljoprivredno
zemljište plaća se u roku 15 dana od dana dostave rješenja o utvrđivanju tog
poreza.

*Porez na nekorištene
poduzetničke nekretnine*

Članak 26.

Porez na nekorištene poduzetničke nekretnine
plaća se 15,00 kuna po četvornom metru korisne površine poduzetničke
nekretnine.

*Porez na neizgrađeno
građevno zemljište*

Članak 27.

Porez na neizgrađeno građevno zemljište plaća se
5,00 kuna po četvornom metru neizgrađenoga građevnog zemljišta.

*Porez na korištenje
javnih površina*

Članak 28.

Porez na korištenje javnih površina plaćaju
pravne i fizičke osobe koje se koriste javnim površinama.

Javnim površinama, u smislu ove odluke, smatraju
se zemljišta unutar građevnog područja koja su, u skladu s prostornim
planovima, namijenjena općoj uporabi (ulice, trgovi, perivoji, igrališta,
zelene površine i sl.).

Članak 29.

Porez na korištenje javnih površina obračunava
se i plaća po stopi od 10% na iznos ugovorene naknade koja se plaća za
korištenje javnih površina.

III. PRIJELAZNE I
ZAVRŠNE ODREDBE

Članak 30.

Kada obveznik poreza i prireza porezu na dohodak
dospjeli porez i prirez porezu na dohodak ne plati u propisanom roku, porez i
prirez na dohodak prisilno se naplaćuju po odredbama Općeg poreznog zakona.

Članak 31.

Utvrđivanje i naplatu gradskih poreza obavlja
Ministarstvo financija, Porezna uprava, Područni ured Vukovar, Ispostava
Vinkovci.

Članak 32.

Danom stupanja na snagu ove Odluke prestaje
važiti Odluka o gradskim porezima i prirezu poreza na dohodak (»Narodne novine«
br. 108/01.) i Odluka o izmjeni i dopuni Odluke o
gradskim porezima i prirezu poreza na dohodak (»Narodne novine« br. 4/03.).

Članak 33.

Ova Odluka stupa na snagu osmi dan od dana
objave u »Narodnim novinama«, a objavit će se i u »Službenom glasniku Grada
Vinkovaca«.

Klasa: 410-01/05-01/02

Urbroj: 2188/01-01-05-3

Vinkovci, 29. lipnja 2005.

Predsjednik

Gradskog Vijeća

**Senko** **Bošnjak, dipl. oec**., v. r.

#

Odluka, NN 81/2005-1571